יחסי ירדן שועה ומכבי חיפה ממשיכים להעסיק את הכדורגל הישראלי לאחר שהחלוץ נופה מהסגל של הירוקים למשחק הערב (שני, 20:15) מול הפועל באר שבע בשל "עבירת משמעת והתנהגות לא נאותה", לשון הודעת המועדון. מי שהתייחס לנושא הבוקר הוא יעקב בוזגלו, אביהם של מאור ואלמוג המשחקים בליגת העל.
בוזגלו כתב בפוסט בפייסבוק: "לא משנה כמה מוכשר תהיה, אם לא תדע להתנהג יוקיעו אותך מהכדורגל! לא חסרים מקרים כאלו מהעבר. במקרה של ירדן שועה, שני הצדדים טועים ובגדול. השחקן עושה נזק בעיקר לעצמו ומכבי חיפה נכשלת פעם אחר פעם בטיפול בו. הבאתם שחקן שהוא פוטנציאל לכוכב? תנו לו מעמד בהתאם. אתם לא יכולים להתנהג איתו כמו אחרון השחקנים. לי קשה להבין איך מגיעים למצבים האלה".
עוד הוסיף: "שני צדדים עם הרבה אגו הורסים את השחקן ושני הצדדים מפסידים. יכול להיות שלשני הצדדים יועצים אינטרסנטים שמחבלים בתהליך? אגב, לא אני קבעתי שהוא כוכב, מכבי חיפה קבעה את זה ועם כוכב (ובכלל עם שחקנים) צריך לדעת להתנהג. בארץ לא תמיד יודעים איך. שני הצדדים חייבים לרדת מהעץ שטיפסו עליו ומהר אחרת, מכבי חיפה תפספס פוטנציאל ענק וירדן יפספס קריירה גדולה ויפה שעה אחת קודם".